#### Spoštovani prisotni,

#### Drage študentke tutorke in dragi študentje tutorji,

#### V ponos in zadovoljstvo mi je, da da vas lahko danes nagovorim na 1. skupni podelitvi priznanj študentom in študentkam tutorjem na Univerzi na Primorskem. Načrtujemo sicer, da bo ta dogodek postal tradicionalen!

#### Univerza sicer po svoji definiciji pomeni visokošolsko institucijo, ki združuje izobraževanje, raziskovanje in umetnost in tako pomembno prispeva k razvoju novega znanja ter individualnega in družbenega napredka na najrazličnejših področjih človekovega delovanja.

#### A vendarle ima vsaka univerza svojo tradicijo in edinstven, neprimerljiv značaj, ki nastaja v prostoru in času, v katerem univerza deluje. Univerza je namreč v kompleksnosti svojega delovanja tudi središče vsakodnevnega srečevanja nas vseh: visokošolskih učiteljev, raziskovalcev, podpornih služb, in, nenazadnje,0 vas, študentov. Je prostor srečevanja, pot razmišljanja, osebnega in profesionalnega razvoja ter sodelovanja in medsebojne pomoči.

#### Prav v slednjem je sistem tutorstva na UP nepogrešljiv gradnik kakovosti visokošolskega prostora in specifičnosti univerzitetnega značaja. Vsakodnevno srečevanje tutorjev učiteljev in tutorjev študentov s tutorandi, ki na tak ali drugačen način, v tem ali onem prostoru, iščejo svojo pot do doseganja akademskih in osebnih ciljev, pomeni jedro delovanja univerzitetne skupnosti.

#### Namen tutorskega sistema na UP je ustvariti pogoje za organizirano, sistematično in nikakor ne zgolj naključno, slučajno skrb za razvoj in vključevanje vseh in vsakega študenta na UP. Tutorji študenti in tutorji učitelji v okviru tega skrbite za krepitev neposrednih stikov med vsemi nami, ki se srečujemo v univerzitetnem okolju. In dovolite, da se vam ob tej priliki iskreno zahvalim za vaš trud in energijo, k iste jo v delovanje še posebej vložili v tem študijskem letu. Vaše delo smo spremljali v odmevnih organizacijah različnih aktivnosti za študente, spoznavnih in podpornih srečanjih ter promociji UP tudi v širšem slovenskem in mednarodnem prostoru.

#### Odlika tutorskega sistema se ne kaže zgolj v dogodkih in druženjih, ki jih organizirate. Vidimo jo predvsem v vas, spoštovani tutorji študenti, ko v zgledih medsebojnega sodelovanja, povezanosti in pomoči, tam in takrat, ko se ta zdi samoumevna, spregledana in nevidna; ko v vrstniški podpori pomagate kolegom, da z vašo pomočjo znajo in zmorejo drugače in bolje, da vztrajajo in dosežejo zastavljene cilje, ki jih morebiti drugače ne bi.

#### Naj zaključim z mislijo najvplivnejšega misleca francoskega razsvetljenstva Charlesa Montesquieu, ki se je posvečal predvsem iskanju izvora družbenega reda in delovanja človeških institucij. Med svojimi razmišljanji je nekje zapisal: »Prijateljstvo je sporazum, s katerim se zavežemo, da bomo male usluge zamenjali z velikimi.«

#### Spoštovani tutorji študenti, naj bo današnji dogodek, ko prejemate priznanje za opravljeno tutorsko delo v preteklem študijskem letu za vas zahvala in potrditev, da delate dobro in srčno, da hodite po pravi poti, saj še vedno znate male usluge menjati z velikimi in tako na univerzi vztrajno gradite tesne vezi podpore in prijateljstva.

#### Iskrene čestitke. Hvala! In srečno!